Tveir af hverjum þremur treysta niðurstöðum nýafstaðinna kosninga á meðan 22 prósent treysta þeim illa. Vantraustið er minnst í Norðvesturkjördæmi þrátt fyrir að Landskjörstjórn hafi ekki borist staðfesting um að meðferð og varðveisla kjörgagna á talningarstað hafi verið fullnægjandi.
Þetta er í fyrsta skipti sem Maskína mælir traust til alþingiskosninga.
Töluverður munur er á afstöðu eftir stjórnmálaskoðunum. Nær allir kjósendur Sjálfstæðisflokksins treysta niðurstöðum kosninganna sem og yfirgnæfandi meirihluti kjósenda Framsóknarflokks.
Vantraustið er hins vegar mest á meðal kjósenda Pírata og Sósíalistaflokks. 57 prósent kjósenda Pírata treysta niðurstöðunum fremur eða mjög illa og en rétt tæplega þriðjungur treystir þeim vel. Nær sama hlutfall er að finna meðal kjósenda Sósíalistaflokks. Einnig gætir nokkurs vantrausts á meðal kjósenda Samfylkingar og Viðreisnar.
Sérstaka athygli vekur að minnsta vantraustið er að finna hjá kjósendum í Norðvesturkjördæmi sem er einmitt það kjördæmi sem deilt hefur verið um. Þar voru öll atkvæði talin aftur og breyttust úrslitin eftir endurtalningu sem leiddi til þess að breytingar urðu á úthlutun jöfnunarþingsæta hjá fimm flokkum.